Eyvin Ovrum

Ole Martin Eyvin Ovrum (født 2. januar 1882 i Kristiania, død 15. februar 1965 i Oslo) var en norsk tegner og illustratør, som særlig arbeidet som avis-, tegneserie- og reklametegner. Profesjonelt brukte han bare navnet Eyvin Ovrum. Både firmanavn og signaturen «E.O.» på en del arbeider viser dette.

Professor Jorunn Veiteberg skriver i sin bok Den norske plakaten at Ovrum, sammen med Robert Millar må regnes som en av grunnleggerne av norsk reklamevesen.Veiteberg (1998), s. 64 Illustratørkollegaen Trygve M. Davidsen kalte Ovrum for «reklametegnernes stamfar» i Norsk reklameforbunds tidsskrift Propaganda i 1939.Veiteberg (1998), s. 70

 Utdannelse og karriere 
Ovrum hadde sin utdannelse fra Knud Bergsliens malerskole i Kristiania. Alfsen (1986), (e-bok fra bokhylla.no) Han reiste til St. Louis i USA i 1900 og var bosatt der til 1911. I USA arbeidet han som avistegner i blant annet St. Louis Despatch og tegnet karikaturer av en rekke kjente personer som Theodore Roosevelt, Sarah Bernhardt og brødrene Wright.  

Da han kom tilbake til Kristiania, arbeidet han i to år som tegner i Morgenbladet, før han startet i Illustrationsatelieret. I 1913 grunnla han reklamebyrået Grafia, som senere skiftet navn til Atelier E-O. Atelieret eksisterer fortsatt og eies og drives av Ovrums nevø.

Av de plakatene han tegnet, var Ovrum selv mest fornøyd med «Frigge-Paal»Også omtalt som «Frigg-gutten», «Norges beste reklameplakat», som han skrev i Propaganda i 1925.Ovrum (1925) Frigge-Paal-plakaten var laget som reklame for Frigg havre, landets første datostemplede havregryn og -mel, produsert ved Nydalens Mølle i Sandnes. Ovrum brukte sin sønn Paal som modell for oljemaleriet som var utgangspunkt for plakaten. I Veitebergs bok er det gjengitt en portrett-versjon av «Frigge-Paal». Dette ble brukt som reklame i ukepressen.Gramstad, Elsie; Solfrid W. Hetland og Astrid M. Sævareid (1986) Nydalens Mølle : jæderske havregyn. Upublisert oppgave, Stavanger Lærerhøgskole En reklameplakat fra 1922 viser gutten stående med en pakke Frigg havregryn under armen.

I Kristiania tok Eyvin Ovrum initiativet til å stifte Tegnerforbundet i 1917. Han var forbundets første formann – og tegnet deres emblem «Kråka». Tegnerforbundet utga et eget årshefte i perioden 1917–1920, med bidrag fra tidens kjente tegnere, Per Krohg og andre. 

På utstillinger fikk Ovrum spesielt oppmerksomhet for sine følsomme barnetegninger. Han illustrerte også bøker for barn og laget populære tegneserier, som «Dagros» i Nationen og «Professoren» i Morgenbladet, der han også arbeidet som avis- og teatertegner i flere år. Dagros ble i flere år tegnet av Kaare Bratung. 

I 1916 begynte Ovrum å utgi bladet Profit, som hadde som formål å vekke interesse for reklame i tekst og bilder.Veiteberg (1998), s. 72 Bladet gikk inn med nummer 3 i 1918.

 Referanser 

 Litteratur 
 Alfsen, Glenny (1986) «Ovrum, Eyvin». I: Norsk kunstnerleksikon
 Ovrum, Eyvin (16. april 1925) «Av en reklametegners papirer». i: Propaganda : organ for Norges reklameforbund, ekstranummer, s. 26 
 Veiteberg, Jorunn (1998) Den norske plakaten. Oslo, Pax. ISBN 82-530-1933-5 (e-bok fra bokhylla.no)

Kategori:Norske tegnere
Kategori:Norske illustratører
Kategori:Norske avistegnere
Kategori:Personer fra Oslo